وزارت اطلاعات ونشریات
من کی بات @ 100 کے تحت منعقدہ قومی اجتماع میں آتم نربھرتا اور تعمیر ملک کو فروغ دینے میں من کی بات پروگرام کے کردار پر تبادلہ خیالات کیے گئے
’’ من کی بات اس جذبے کا مظہر ہے جس کے تحت ملک ہر فرد کو پہچانتا ہے اور انہیں اعلیٰ مقام تک پہنچنے کا موقع فراہم کرتا ہے۔ ‘‘
’’ جب آپ من کی بات پروگرام میں ملک میں غیر معمولی کام انجام دینے والے عام لوگوں کی داستانیں سنتے ہیں ، تو آپ کے اندر یقین پیدا ہوتا ہے کہ آپ بھی یہ کر سکتے ہیں ‘‘
’’جب آپ انہیں سنتے ہیں تو آپ کو ایسا نہیں لگتا کہ وہ 140 کروڑ لوگوں یا کسی گروپ سے بات کر رہے ہیں، آپ کو لگتا ہے کہ وہ آپ سے ہی بات کر رہے ہیں‘‘
’’من کی بات ایک ایسا پلیٹ فارم ہے جہاں عام پس منظر کے لوگوں کو بھی اعلیٰ سطح تک پہنچنے کا موقع حاصل ہوتا ہے‘‘
’’من کی بات ایک ایسا پروگرام ہے جو ہر کسی کو متحد کرتا ہے‘‘
ملک کی ترقی میں آتم نربھرتا کی کیا اہمیت ہے؟ عوامی شراکت داری کو فروغ دینے میں من کی بات کا کیا کردار رہا ہے؟ اطلاعات و نشریات کی مرکزی وزارت نے آج نئی دہلی میں منعقدہ من کی بات @ 100 کے تحت قومی اجتماع میں ’’جن سمواد سے آتم نربھرتا‘‘ کے موضوع پر تبادلہ خیالات کیے۔
سیشن کی نظامت بھارتی صنعت کار اور یور اسٹوری میڈیا کی بانی اور سی ای او شردھا شرما نے کی۔ اس سیشن میں پدم شری ایوارڈ یافتہ، صنعت کار اور انفو ایج کے بانی مشترک اور نوکری ڈاٹ کام کے مالک سنجیوبکچندانی؛ ریڈیو جاکی آر جے رونق، پدم شری ایوارڈ یافتہ انفوسس کے سابق سی ایف او اور بورڈ کے رکن ٹی وی موہن داس پئی؛ پدم شری ایوارڈ یافتہ، صنعت کار اور دلت انڈین چیمبر آف کامرس اینڈ انڈسٹری کے قومی صدر روی کمار نرا، اور ڈل لیک کمل اسٹیم پروڈیوسر کمپنی کے سربراہ محمد عباس بھٹ بھی شامل تھے۔ محمد عباس بھٹ نے کمل کے تنے سے تیار خوردنی مصنوعات کی برآمدات کے ذریعہ متعدد کاشتکاروں کے لیے روزگار کے مواقع پیدا کیے، جس کی ستائش مارچ 2023 کے من کی بات کے ایپی سوڈ میں وزیر اعظم نے کی تھی۔
اپنی زندگی کی داستان ساجھا کرتے ہوئے، شردھا شرما نے کہا کہ انہوں نے گذشتہ 14 برسوں میں 1.5 لاکھ اسٹارٹ اپ اداروں اور ینگ انڈیا کی داستانیں سنائی ہیں، تاہم ان کے لیے آتم نربھرتا کا لمحہ تب آیا جب جنوری 2019 میں وزیر اعظم نریندر مودی نے انہیں ایک گھنٹے کا انٹرویو دیا۔ انہوں نے کہا کہ ’’آج ہم جس بھارت میں رہ رہے ہیں، اس میں ایک بات یہ ہے کہ 2014 سے ہم سب کے پاس مواقع ہیں اور دوسری بات یہ کہ ہم جہاں بھی ہیں، کہہ سکتے ہیں کہ کسی سے کم نہیں۔ ووکل فار لوکل پر ہم سبھی یقین کرتے ہیں اور آج ہم احساس تفاخر سے سرشار ہیں۔‘‘
ٹی وی موہن داس پئی نے کہا کہ ہم سبھی کو تکنالوجی کے میدان میں بھارت کی ترقی کی داستان کو جاننا چاہئے’’وزیر اعظم مودی نے 15 اگست 2015 میں لال قلعہ سے کہا تھا- اسٹارٹ اپ انڈیا، اسٹینڈ اپ انڈیا، ڈجیٹل انڈیا۔ تب سے جو ہوا وہ ایک کرشمہ تھا۔ ہم دنیا کے سب سے بڑے سافٹ ویئر برآمد کار ہیں۔ سافٹ ویئر کے لیے عالمی کاروبار کا 60 فیصد حصہ بھارت میں آتا ہے۔ اس سے 55 لاکھ لوگوں کو روزگار حاصل ہوا ہے۔ دنیا کی 10 سب سے بڑی کمپنیوں میں سے پانچ بھارتی ہیں۔ سرکردہ 10 کمپنیوں میں زیر ملازم 32 لاکھ لوگوں میں سے 22 لاکھ بھارتی ہیں۔ عالمی سطح پر اس شعبے میں ہمارا غلبہ ہے۔ بنگلورو اس سال 80 بلین ڈالر کے سافٹ ویئر برآمد کرے گا اور بنگلورو میں سلی کان ویلی کے مقابلے میں زیادہ لوگ تکنالوجی کے میدان میں کام کر رہے ہیں۔‘‘
جناب پئی نے کہا کہ ہمارے پاس ایک اسٹارٹ اپ صنعت ہے، جو 2015 میں وزیر اعظم کے ذریعہ اسٹارٹ اپ انڈیا،اسٹینڈ اپ انڈیا کا نعرہ دیے جانے کے بعد سے ترقی کے راستے پر گامزن ہے۔’’ہمارے پاس امریکہ اور چین کے بعد 96000 اسٹارٹ اپ ہیں۔ ان سے 16 لاکھ لوگوں کو روزگار حاصل ہوا ہے۔ ہمیں امید ہے کہ سال 2025 تک یہ 500 بلین ڈالر کے بقدر ہو جائے گا۔ ہمیں امید ہے کہ 200 یونی کارن 36 لاکھ یا اس سے زائد لوگوں کو روزگار فراہم کریں گے اور یہ یونی کارن 1.5 کھرب ڈالر کے بقدر کے ہوجائیں گے۔ بنگلورو سلی کان چپ ڈیزائن کے لیے دنیا میں انسانی صلاحیت کا سب سے بڑا مقام ہے اور اس کی مسلسل ترقی ہوگی۔ ہمارے پاس امریکہ کے مقابلے میں تکنالوجی کے میدان میں کام کرنے والے افراد زیادہ ہوں گے۔ ہم حقیقتاً اختراع کی دنیا میں اعلیٰ تکنالوجی کے معاملے میں خود کفیل ہیں۔ تکنالوجی کے شعبے میں آتم نربھر بھارت اور ووکل فار لوکل کا چرچہ ہے۔ یہ ترقی خدمات اور اسٹارٹ اپ دونوں میں دیکھی جا سکتی ہے اور یہ ینگ انڈیا کے لیے ایک دلچسپ وقت ہے۔‘‘
اسٹارٹ اپ کیوں اہم ہے ، اس پر اظہار خیال کرتے ہوئے سنجیو بکچندانی نے کہا کہ 1984 سے اب تک بھارتی کاروباری منظرنامے میں ایک بڑی تبدیلی آئی ہے۔ ’’اگر میں پیچھے مڑ کر دیکھتا ہوں کہ کون سے صنعتی شعبے اور کمپنیاں ہیں، جنہوں نے قدرو قیمت میں اضافہ کیا اور روزگار کے مواقع پیدا کیے تو ہم پائیں گے کہ انٹرنیٹ ، ای کامرس، آئی ٹی اور آئی ٹی ایس، نجی ٹی وی چینل اور نجی ایئرلائنوں جیسے کئی شعبوں کا وجود 1984 میں برائے نام تھا۔ آج قائم شدہ کمپنیوں کے مقابلے میں اسٹارٹ اپس کی تعداد زیادہ ہے، جو ترقی اور روزگار کے مواقع پیدا کرتے ہیں۔ آنے والے کل کی کمپنیاں آج کے اسٹارٹ اپ ہیں۔‘‘
جناب بکچندانی نے کہا کہ اسٹارٹ اپ طویل عرصے سے موجود ہیں، لیکن وزیر اعظم نریندر مودی کے زیر قیادت حکومت نے مستقبل کو دیکھتے ہوئے اسٹارٹ اپ کو پہچانا ہے اور ان کی حوصلہ افزائی کے لیے فعال اقدامات کیےہیں۔
من کی بات کے بارے میں انہوں نے کہا کہ یہ راست اور آمنے سامنے کا مکالمہ ہے۔ ’’آپ کو لگتا ہے کہ وزیر اعظم آپ سے بات کر رہے ہیں۔ وہ عام لوگوں کی داستانوں کو نیچے سے اوپر لے جا رہے ہیں جن کی میڈیا میں ستائش نہیں ہوئی ہے۔آتم نربھرتا کا پہلا حصہ خوداعتمادی ہے۔ جب آپ ملک میں عوام الناس کی خصوصی داستانیں سنتے ہیں اور جب من کی بات پروگرام میں اس کا تذکرہ ہوتا ہے تب یہ آپ کو یقین دلاتا ہے کہ آپ بھی ایسا کر سکتے ہیں۔‘‘
انہوں نے کہا کہ اس پروگرام میں ثقافت سے لے کر کھانوں اور اسٹارٹ اپ اداروں تک مختلف موضوعات کو شامل کیا گیا ہے اور ’’یہ ایک قومی تناظر پیش کرتا ہے اور یہی من کی بات کا جادو ہے۔‘‘
ڈل لیک لوٹس اسٹیم کمپنی کے سربراہ عباس بھٹ نے کہا کہ کمپنی کی آرزو ہے کہ ان کے کمل کا تنا ملک کے کونے کونے تک پہنچے اور لوگ اس کا استعمال کریں۔ مارچ 2023 کے اپنے من کی بات میں کمپنی کی کوششوں کی ستائش کرنے کے لیے وزیر اعظم کا شکریہ ادا کرتے ہوئے انہوں نے کہا کہ : ’’میں وزیر اعظم کا شکریہ ادا کرتا ہوں جنہوں نے ہمارے کاشتکار پیداواری گروپ کی بات کی؛ جب سے انہوں نے ہمارے بارے میں بات کی ہے، ہمارے کنول کے تنے کے مطالبے میں اتنا زبردست اضافہ رونما ہوا ہے کہ اب ہم مطالبے کو پورا نہیں کر پا رہے ہیں۔ ہمیں 250 کاشتکاروں کو اپنے ساتھ جوڑنے میں کافی مشکلات کا سامنا کرنا پڑا، وہیں وزیر اعظم کے من کی بات پروگرام میں ذکر آنے کے بعد سے اب 500 سے زائد کاشتکار ہم سے جڑنے کے لیے تیار ہیں۔‘‘
من کی بات کو ملک کا مقبول ترین ریڈیو پروگرام بتاتے ہوئے آر جے رونق نے پروگرام کے 100 ایپی سوڈ مکمل ہونے پر من کی بات پروگرام سے وابستہ سبھی لوگوں کو مبارکباد پیش کی۔ انہوں نے کہا، ’’ ہمارا ریڈیو اسٹیشن جہاں بھی ہے، ملک کے مختلف خطوں میں، ہر سامع کا تجربہ یہ رہا ہے کہ پروگرام نے انہیں بہت زیادہ متاثر کیا ہے، جس میں خود سے کچھ شروع کرنا بھی شامل ہے۔ لوگ بہت ساری ترغیب آمیز داستانیں لے کر آئے ہیں، اور انہیں زیادہ سے زیادہ دوسروں کے ساتھ شیئر کر رہے ہیں۔ مجھے امید ہے کہ من کی بات دوہری سنچری مکمل کرے گا اور اس سے بھی آگے جائے گا۔ ‘‘
روی کمار نرا نے کہا کہ درج فہرسٹ ذاتوں اور درج فہرست قبائل کی فلاح و بہبود کے لیے حکومت کے نظریے میں واضح تبدیلی آئی ہے۔ ’’ 2014 سے پہلے اور 2014 کے بعد دلت برادری کی ترقی میں واضح فرق نظر آیا ہے۔ 2014 سے، ایک ایس سی ممبر کو 15 کروڑ روپئے کے بقدر ضمانت سے مبرا قرض حاصل ہوتا ہے۔ اسٹینڈ اپ انڈیا مالیاتی شمولیت کا سب سے بڑا پروگرام ہےجو کسی بھی بینک کی برانچ میں ایک کروڑ روپئے کے بقدر ضمانت سے مبرا قرض فراہم کرتاہے۔ یہ بہت کامیاب ہے، جس کے نتیجے میں دیہاتوں میں بھی صنعت کار پیدا ہو رہے ہیں۔ ایک اور کارنامہ ایس سی ایس ٹی ہب ہے، جو ہنر مندی ترقیات، رہنمائی اور سود میں سبسڈی، سرمایہ کاری سبسڈی کی فراہمی کا باعث ثابت ہو رہا ہے۔ ‘‘
جناب نرا نے کہا کہ پہلے حکومت اور عوام کی سوچ ایک جیسی نہیں ہوتی تھی۔ ’’من کی بات کے ساتھ، عوام اور حکومت ایک جیسا سوچ رہے ہیں اور پالیسیاں زمینی سطح پر پہنچ رہی ہیں۔ جب کسی بینک میں کوئی یہ کہتا ہے کہ ایسی کوئی اسکیم نہیں ہے یا سیکورٹی مانگتا ہے تو لوگ من کی بات پروگرام کی ریکارڈنگ دکھا کر اپنے حقوق کا دعویٰ کر رہے ہیں۔ اس طرح یہ پروگرام تمام لوگوں کو شامل کرنے، سرکاری پالیسیوں کو سمجھنے اور ان پر عمل درآمد کرنے میں سہولت فراہم کرنے میں اہم کردار ادا کرتا رہا ہے۔‘‘
من کی بات پروگرام کو کون سی چیز منفرد بناتی ہے؟ پینلسٹوں نے اس بارے میں یہ کہا-
موہن داس پئی: ’’ حکومت قریب آچکی ہے، وزیراعظم ہمیں امید، اعتماد اور تحریک اور نئی معلومات فراہم کرتے ہیں، وہ اس عظیم ملک کی ثقافت کو ظاہر کرتے ہیں، وہ عام سورماؤں کو دکھاتے ہیں جن کی وہ عزت کرتے ہیں۔ پدم شری ایوارڈز کے دوران جب میں نے کرناٹک کی ایک قبائلی خاتون کو ننگے پاؤں چلتے اور صدر جمہوریہ سے ایوارڈ حاصل کرتے ہوئے دیکھا تو مجھے اس ملک پر بہت فخر محسوس ہوا۔ من کی بات اس جذبے کا مظہر ہے جہاں ہر فرد اعلیٰ مقام تک پہنچنے کی خواہش رکھتا ہے اور ملک انہیں پہچانتا ہے اور انہیں یکساں مواقع فراہم کرتا ہے۔ ‘‘
سنجیو بکچندانی: ’’ ہر انفرادی پروگرام چند داستانوں کا ہوتا ہے، لیکن جب آپ جوڑتے ہیں تو یہ بھارت کی داستان کا ایک مرقع بن جاتا ہے، اور وزیر اعظم اسے بہت اچھی طرح بیان کرتے ہیں۔ ‘‘
آر جے رونق: ’’ یہ بڑے فخر کی بات ہے کہ بھارت کا سب سے زیادہ سنا جانے والا پروگرام ایک ریڈیو پروگرام ہے، وزیر اعظم نے ایسا میڈیم منتخب کیا ہے جو تقریباً ہر شخص تک پہنچ سکتا ہے۔ جب آپ اُنہیں سنتے ہیں تو آپ کو محسوس نہیں ہوتا کہ وہ 140 کروڑ لوگوں یا کسی گروپ سے بات کر رہے ہیں ، بلکہ آپ کو لگتا ہے کہ وہ آپ سے بات کر رہے ہیں۔ ‘‘
محمد عباس بھٹ: ’’ من کی بات ایک ایسا پلیٹ فارم ہے جہاں عام پس منظر سے تعلق رکھنے والے لوگوں کو اعلیٰ سطح پر اٹھنے کا موقع ملتا ہے۔‘‘
روی کمار نرا: ’’ وزیر اعظم نے لوگوں کی نبض کو پکڑ لیا ہے اور من کی بات ایک ایسا پروگرام ہے جو نہ صرف ثقافتی اور مذہبی بلکہ انتظامی طور پر بھی سب کو متحد کرتا ہے۔ یہ ہمارے ملک کی ترقی میں بہت مثبت نتائج لانے والا ہے۔ ‘‘
اس پروگرام میں سوال و جواب کا ایک مختصر سیشن بھی رکھا گیا۔
’’جن سمواد سے آتم نربھرتا‘‘ کے موضوع پر قومی اجتماع کا سیشن یہاں ملاحظہ کریں۔